
Θέμα: Το Νέο Φορολογικό Νομοσχέδιο πρέπει, εκτός των άλλων να έχει ως στόχους και: 

α) την ανατροπή του συνδρόμου της “παραίτησης” και αποχής από επενδυτικές και οικονομικές δραστηριότητες στην πραγματική οικονομία. 

β) της αποφυγής παγίωσης του “ο σώζων εαυτώ σωθήτω” με συνέπεια την ένταση της φοροδιαφυγής, της “νόμιμης φοροαποφυγής” και διοχέτευσης κεφαλαίων στο εξωτερικό. 

γ) την εμπέδωση του αισθήματος δικαιοσύνης και αναθεώρησης των προνομίων υποφορολόγησης ή μηδενικής φορολόγησης ορισμένων οικονομικών δραστηριοτήτων και εισοδημάτων 

δ) την μείωση κύρια έμμεσων φόρων (ΦΠΑ) αλλά και άμεσων φόρων στις επιχειρήσεις υπό συγκεκριμένες προϋποθέσεις. 

ε) Να απαντά στο δίλλημα: δραστηριοποίηση κεφαλαίων στη δημιουργική, πραγματική οικονομία ή διευκόλυνση διοχέτευσης υπερσυσσωρευμένων κερδών από την πραγματική στην «άυλη» οικονομία και τους μηχανισμούς της  που ακολούθως στρέφονται εναντίον της με καταστροφικές «διαθέσεις». 

Κύριε Υπουργέ,

Το Νέο Φορολογικό Νομοσχέδιο εκτός από τον αναδιανεμητικό του ρόλο που εξ ορισμού πρέπει να έχει ιδιαίτερα την συγκεκριμένη οικονομική συγκυρία πρέπει να στοχεύει και στην ενίσχυση και επαναδραστηριοποίηση της Πραγματικής οικονομίας στην κατεύθυνση των επενδύσεων για εκσυγχρονισμό των υφιστάμενων επιχειρήσεων και στην δημιουργία νέων. Αλλά και στην υποβοήθηση για ανάληψη επενδυτικών πρωτοβουλιών και ρίσκων σε νέους ή “ξεχασμένους” τομείς όπου μπορούμε ως χώρα να έχουμε συγκριτικά πλεονεκτήματα στον Ανταγωνισμό. Μόνο μέσα από τέτοιες στοχεύσεις μπορούμε να ελπίζουμε στην δημιουργία πλούτου, θέσεων εργασίας και εσόδων για το Κράτος και ως εκ τούτου και δίκαιη αναδιανομή. Πρέπει επίσης το Νομοσχέδιο να απαντά και στην καλύτερη λειτουργία - με όρους συνεργασίας με τους φορολογούμενους - του κρατικού μηχανισμού ελέγχου, εποπτείας και συλλογής φόρων. Να είναι δε ΑΠΛΟ, ΚΑΤΑΝΟΗΤΟ ΚΑΙ ΛΟΓΙΚΑ ΕΦΑΡΜΟΣΙΜΟ από φορολογούμενους και ελεγκτές. Βασικοί,  επιπρόσθετοι σημαντικοί στόχοι και αρχές που πρέπει να έχει το Νομοσχέδιο υπό τις παρούσες οικονομικές συνθήκες είναι:

1. Η ανατροπή του συνδρόμου της “παραίτησης” και αποχής, του “άστο και θα δούμε”, του ενεργού παραγωγικού δυναμικού της χώρας και ιδιαίτερα της Μικρής κλίμακας επιχειρηματικότητας, στην δραστηριοποίηση της οποίας ελπίζουν και επενδύουν όλοι στην Ευρώπη και στην Ευρωπαϊκή Επιτροπή. 
Σήμερα στην Ελλάδα υπάρχουν έντονοι ιδεολογικοί δισταγμοί και εγκλωβισμοί από ισχυρά lobby συμφερόντων, που επιδιώκουν με την ευκαιρία και του “Σοκ” που έχει υποστεί η Ελληνική κοινωνία και το πολιτικό σύστημα, μια ιδεολογική ρεβάνς σε βάρος της μικρομεσαίας επιχειρηματικότητας, κατ’ αρχάς. Για να μονοπωλήσουν σε δεύτερη φάση, προς όφελος τους, και το προϊόν της όποιας μελλοντικής ανάπτυξης, αλλά και τις οικονομικές πρωτοβουλίες. Αυτές είναι οι ισχυρότερες “συντεχνίες” – οικονομικά βαρίδια – στην Ελλάδα. Αυτή την απελευθέρωση ζητά η Ελληνική κοινωνία και η υγιής επιχειρηματικότητα για να αναπτυχθεί, να δημιουργήσει, να προοδεύσει, να γίνει εξωστρεφής και ανταγωνιστική. Μέσα και από μια δημιουργική συνεργασία εργαζομένων και εργοδοτών και αμοιβαία αποδοχή για ενσωμάτωση και κατανόηση της σημερινής οικονομικής πραγματικότητας. Δεν είναι οι περιπτεράδες, οι Πράκτορες ΠΡΟΠΟ και οι ταξιτζήδες που κρατούν πίσω την Ελληνική Οικονομία. Το 2008 στην Αθήνα, η Πρόεδρος του Συμβουλίου Ανταγωνιστικότητας των ΗΠΑ κα Ντέμπορα Ουίνς Σμίθ δήλωσε: “Η αδράνεια του Δημοσίου και η συγκέντρωση της επιχειρηματικότητας σε λίγους είναι τα βασικά εμπόδια στην ενίσχυση της παραγωγικότητας και της Προόδου της Ελληνικής Οικονομίας. Υπάρχει ανάγκη δημιουργίας Μικρών και Μεσαίων επιχειρήσεων. Αυτή είναι η κινητήριος μηχανή μιας οικονομίας”.

Σε ερώτηση δε, για το ποιο είναι το βασικό πρόβλημα για την επιχειρηματικότητα στην Ελλάδα, απάντησε η κα Ουίνς – Σμιθ: “Η εσωστρέφεια και η διαφθορά. Ένας κύκλος “γνωριμιών”  δεν θα έπρεπε να είναι η βάση της Ελληνικής Οικονομίας”.

2. Η αποφυγή παγίωσης του “ο σώζων εαυτώ σωθήτω” που έχει κυριαρχήσει σε όλους και σε μικρούς και μεγάλους επιχειρηματίες με τις γνωστές συνέπειες της επενδυτικής αποχής, της έντασης της φοροδιαφυγής και εισφοροδιαφυγής. Της έντασης της νόμιμης φοροαποφυγής και ιδιαίτερα της διοχέτευσης δισεκατομμυρίων € σε “ασφαλή” εκτός Ελλάδος “καταφύγια”.

3. Την εμπέδωση του αισθήματος δικαιοσύνης. Επανεξέταση και στο πλαίσιο της διεύρυνσης της φορολογικής βάσης, της κατά τα άλλα Νόμιμης υποφορολόγησης ή και μηδενικής φορολόγησης ορισμένων οικονομικών δραστηριοτήτων και εισοδημάτων (μελέτη κόστους – οφέλους και κοινωνικού αποτελέσματος). Αν πράγματι βρισκόμαστε σε οικονομικό πόλεμο όλοι πρέπει τώρα να συμμετέχουν.

4. Η μείωση των φορολογικών συντελεστών των επιχειρήσεων υπό την αυστηρή προϋπόθεση ότι πρέπει να συνδέεται με τις επενδύσεις στην πραγματική και ιδιαίτερα στην παραγωγική οικονομία ή και τη δημιουργία θέσεων εργασίας. Στην παρούσα δε, οικονομική φάση και με την διατήρηση των θέσεων εργασίας.

Διαφορετικά με την χωρίς όρους μείωση, όπως έχει αποδειχθεί, ένα μεγάλο μέρος των κερδών υπερσυσσωρεύεται σε μηχανισμούς εκτός πραγματικής οικονομίας (επενδυτικά funds, ομόλογα, σύνθετα χρηματοοικονομικά προϊόντα,…) που τελικά δημιουργούν «φούσκες» αλλά και προϋποθέσεις και δυνατότητες καταστροφής της ίδιας της πραγματικής οικονομίας, θέτοντας υπό αυστηρό έλεγχο και Εθνικές Κυβερνήσεις (η «δικτατορία» της υπεριπτάμενης – άυλης οικονομίας). 

Απαραίτητη για την τόνωση της ζήτησης που φέρνει και επενδύσεις αλλά και της ψυχολογίας στην αγορά που παράγει οικονομικά αποτελέσματα και η μείωση των συντελεστών ΦΠΑ. Και οπωσδήποτε ανάκληση της κατά 156% αύξησης του ΦΠΑ (από 9% στο 23%) μέσα σε μόλις 1,5 χρόνο στην εστίαση (125.000 επιχειρήσεις). Και αυτό πρέπει να γίνει πριν εισπράξουμε καταστροφικά αποτελέσματα και δημιουργήσουμε μη αναστρέψιμες βλάβες.

5. Η έμφαση, μέσα από στοχευμένες παρεμβάσεις του φορολογικού νομοσχεδίου, στην αναδιάρθρωση της μήτρας της επιχειρηματικότητας, που δεν είναι άλλη από τις Μικρές επιχειρήσεις.  Εκτός, δηλαδή, από την στόχευση στην κατεύθυνση των κινήτρων για επανεπένδυση στην πραγματική οικονομία, πρέπει να επιλέγει κατά προτεραιότητα και η κλίμακα και το μέγεθος των επιχειρήσεων, αλλά και το είδος σε δεύτερη φάση. Ανάλογες διακριτές πολιτικές για μικρές επιχειρήσεις εφαρμόζονται στις περισσότερες των αναπτυγμένων χωρών π.χ. Μεγάλη Βρετανία, Καναδάς κλπ.
Οι μεγάλες επιχειρήσεις και επενδύσεις είναι απαραίτητες και σημαντικές, αλλά δεν αποτελούν την βάση της οικονομικής πυραμίδας για ανάπτυξη.

6. Η διευκόλυνση της επενδυτικής επαναδραστηριοποίησης των ΜΜΕ με αυτοχρηματοδότηση. Τα φορολογικά συστήματα επηρεάζουν συχνά σε μεγάλο βαθμό στις οικονομικές αποφάσεις. Ένας από τους λόγους για τους οποίους πολλές μικρές επιχειρήσεις στην Ευρώπη έχουν μικρό ύψος ιδίων κεφαλαίων είναι ότι τα φορολογικά συστήματα ευνοούν περισσότερο τη χρηματοδότηση με δανειακά κεφάλαια έναντι της παρακράτησης των κερδών των επιχειρήσεων. Αυτό το μικρό ύψος ιδίων κεφαλαίων κάνει τις επιχειρήσεις ευάλωτες, ιδίως σε περιόδους ύφεσης, ενώ επιδεινώνει το πρόβλημα των διαρθρωτικών αλλαγών και του επαναπροσανατολισμού των επιχειρήσεων.
7. Ο περιορισμός του κόστους συμμόρφωσης. Το κόστος συμμόρφωσης προς τις φορολογικές διατάξεις εκτός από την φορολογική επιβάρυνση καθεαυτή επηρεάζει σημαντικά την απόδοση της επιχείρησης. Το κόστος αυτό αντιπροσωπεύσει το χρόνο και το χρήμα που ξοδεύουν οι επιχειρήσεις για να ενημερώνονται σχετικά με τις φορολογικές τους υποχρεώσεις, να καταθέτουν φορολογικές δηλώσεις, να τηρούν αρχεία κλπ. Το κόστος συμμόρφωσης συνιστά σημαντική επιβάρυνση, ιδίως για τις μικρές επιχειρήσεις. Έρευνα στη Σουηδία έδειξε ότι μια μικρή επιχείρηση με 1-4 εργαζόμενους έχει 35 φορές υψηλότερο κόστος συμμόρφωσης ανά εργαζόμενο απ’ ότι οι επιχειρήσεις με 50-500 εργαζόμενους. Σύμφωνα δε και με την European Tax Survey (Έρευνα για την φορολογία στην Ευρώπη), οι ΜΜΕ δαπανούν ένα επιπλέον 31% των καταβληθέντων φόρων για φορολογική συμμόρφωση, ενώ για τις μεγάλες επιχειρήσεις το ποσοστό αυτό είναι μόλις 2%.
Ιδιαίτερα στην Ελλάδα το κόστος συμμόρφωσης είναι τουλάχιστον κατά 15 μονάδες υψηλότερο (περίπου 47%). Παρατηρείται δε, ότι όσο μεγαλώνει το κόστος συμμόρφωσης των επιχειρήσεων μεγαλώνει και το κόστος του Κράτους για ελέγχους και συλλογή φόρων. Ανάλογα δε, μεγαλώνει και η «διαρροή» εν δυνάμει κρατικών εσόδων προς άλλες κατευθύνσεις. Η αναζήτηση λοιπόν και θεσμοθέτηση ενός δεύτερου πυλώνα – παράλληλου πιο απλού φορολογικού συστήματος - προαιρετικού για μικρές επιχειρήσεις πρέπει να διερευνηθεί για το υπό διαμόρφωση νέο φορολογικό νομοσχέδιο. Υπάρχουν ανάλογα συστήματα σε άλλες Ευρωπαϊκές χώρες όπως πχ στην Μεγάλη Βρετανία (Έκθεση Παγκόσμιας Τράπεζας για την φορολογία, 2007). 

Πρέπει λοιπόν να αποφασίσουμε σοβαρά και ίσως όχι κάτω από ασφυκτικά χρονικά περιθώρια: 

Ή κάνουμε δομικές αλλαγές ή προφασιζόμαστε ότι κάνουμε αλλαγές και τελικά καταλήγουμε κατά πάγια ελληνική και αποτυχημένη πρακτική στο να αυστηροποιούμε μόνο το φορολογικό ποινολόγιο και τη γραφειοκρατία ως «ασπίδες» προστασίας του κρατικού συμφέροντος.  

Κύριε Υπουργέ

Με βάση αυτές τις αρχές και στοχεύσεις υποβάλλουμε μερικές πρώτες προτάσεις ως βάση διαβούλευσης για ένα Νέο φορολογικό Νομοσχέδιο και στην πορεία και ανάλογα με την εξέλιξη και τις θεματικές ενότητες που θα τίθενται προς συζήτηση θα υποβάλλουμε και λεπτομερέστερες παρατηρήσεις.
Ι. ΠΑΡΕΜΒΑΣΕΙΣ ΜΕ ΑΝΑΠΤΥΞΙΑΚΗ ΠΡΟΟΠΤΙΚΗ

· Η μείωση της φορολόγησης των επιχειρήσεων πρέπει να γίνει κάτω από ορισμένες προϋποθέσεις που αφορούν: 

α) στην διατήρηση των θέσεων εργασίας ή και στην δημιουργία νέων, 

β) στις επενδύσεις για εκσυγχρονισμό και εξωστρέφεια των επιχειρήσεων, 

γ) στην διευκόλυνση της μεταβίβασης τους από την μια γένια στην άλλη:

α) Φορολογικές απαλλαγές για τη διατήρηση θέσεων εργασίας και δημιουργία νέων.

Η παρατεταμένη ύφεση έχει επιφέρει έκρηξη στο ποσοστό ανεργίας, τάση που αναμένεται να μην υποχωρήσει τουλάχιστον στο εγγύς μέλλον. Συνεπώς, είναι επιτακτική η ανάγκη για ανάπτυξη περαιτέρω κινήτρων για τις επιχειρήσεις με στόχο τη διατήρηση των θέσεων εργασίας.

Προτάσεις:

1. Οι  επιχειρήσεις οποιασδήποτε μορφής που διατηρήσουν στην τρέχουσα χρήση τον αριθμό των Ε.Μ.Ε (Ετήσιες Μονάδες Εργασίας)  της προηγούμενης χρήσης σε επίπεδο ακέραιας μονάδας, δικαιούνται για τη τρέχουσα χρήση μείωση του φορολογικού τους συντελεστή κατά 2 έως 5 μονάδες. Το παραπάνω αυτό ποσοστό ωφέλειας, όταν η επιχείρηση εμφανίζει ζημίες μεταφέρεται για έκπτωση στην πρώτη κερδοφόρα χρήση αθροιστικά, εφόσον διατηρούνται οι Ε.Μ.Ε για όλο αυτό το διάστημα. Όταν οι παραπάνω επιχειρήσεις βρίσκονται σε φθίνουσες περιοχές υψηλής ανεργίας και σε παραμεθόριες, το ποσοστό αυτό μπορεί να διπλασιαστεί. Οι φθίνουσες και παραμεθόριες περιοχές ορίζονται μεν από τον εκάστοτε ισχύοντα επενδυτικό νόμο αλλά πιθανά πρέπει να επανακαθοριστούν, να τεθούν και προτεραιότητες.

2. Οι επιχειρήσεις οποιασδήποτε μορφής που θα  αυξήσουν μέσα στη τρέχουσα χρήση τον αριθμό των ΕΜΕ (Ετήσιες Μονάδες Εργασίας) σε σχέση με την προηγούμενη χρήση, να έχουν και επιπλέον μείωση των φορολογικών συντελεστών. Τα παραπάνω ισχύουν και σε περιπτώσεις αυτοελέγχου και εφαρμόζονται στα τελικά αποτελέσματα (καθαρά κέρδη) της διαδικασίας. 

· Αν δεν είναι δυνατόν τα κίνητρα αυτά να εφαρμοστούν σε όλες τις επιχειρήσεις, θεωρούμε ότι είναι απαραίτητο να ισχύσει για τις μικρές και πολύ μικρές με κύκλο εργασίας έως 3.000.000 €
.  Σε αυτές δηλαδή που απασχολούν το 75% του εργατικού δυναμικού στο ιδιωτικό τομέα. 

· Αν δεν είναι δυνατόν να καθοριστούν τώρα οι μειώσεις φορολογικών συντελεστών να υπάρξει εξουσιοδότηση για έκδοση υπουργικής απόφασης εντός δύο μηνών από την δημοσίευση του νέου φορολογικού νόμου.

β) Αφορολόγητο αποθεματικό για επενδύσεις (αυτοχρηματοδότηση)

Τα φορολογικά συστήματα που ευνοούν το δανεισμό έναντι της παρακράτησης των κερδών της επιχείρησης, οδηγούν σε χαμηλότερα επίπεδα ιδίων κεφαλαίων, με συνέπεια την αύξηση της πιθανότητας εμφάνισης χρηματοοικονομικών δυσχερειών και επομένως καθιστούν πιο ευάλωτες τις επιχειρήσεις ενώ παράλληλα δυσκολεύουν τις προσπάθειες αναδιοργάνωσης ή αναπροσανατολισμού. Ιδιαίτερα τώρα κάτω από συνθήκες αδυναμίας των τραπεζών να δανείσουν επιχειρήσεις, η οποία προβλέπεται να διαρκέσει για τουλάχιστον ένα ακόμα χρόνο, μέτρα αυτοχρηματοδότησης κρίνονται ζωτικής σημασίας για τις επιχειρήσεις.

Προτείνεται: 

Απαλλαγή φορολόγησης μέρους των κερδών σε ποσοστό 30% για επιχειρήσεις με ετήσιο κύκλο εργασιών μέχρι 3.000.000 €
 όταν τα κέρδη αυτά χρησιμοποιούνται για αγορά παραγωγικού, μηχανολογικού, τεχνολογικού εξοπλισμού. 

Το αφορολόγητο αποθεματικό των επιχειρήσεων έχει αποδειχθεί ότι αποτελεί σημαντικό εργαλείο χρηματοδότησης επενδύσεων, ιδιαίτερα για τις ΜΜΕ και ήδη χρησιμοποιείται επιτυχώς σε πολλές χώρες της ΕΕ.

Σύμφωνα με το Νέο Κανονισμό 1998/2006 της Ευρωπαϊκής Επιτροπής (de minimis, ενισχύσεις ήσσονος σημασίας) επιτρέπονται ενισχύσεις έως 200.000 € ανά επιχείρηση για οποιαδήποτε περίοδο τριών ετών. Οι ενισχύσεις αυτές μπορεί να είναι εκτός των άλλων και μέσω φορολογικών κινήτρων και απαλλαγών. Οι ενισχύσεις αυτές σύμφωνα με τον κανονισμό δεν επηρεάζουν το εμπόριο μεταξύ κρατών μελών ή/και δεν στρεβλώνουν ούτε απειλούν να στρεβλώσουν τον ανταγωνισμό και δεν εμπίπτουν στο πεδίο εφαρμογής του άρθρου 87 § 1 της Συνθήκης. 

· Ισοδύναμη ρήτρα για μείωση του φορολογικού συντελεστή στις μεγαλύτερες επιχειρήσεις μπορεί να ισχύσει σε συνδυασμό πάντα με την υποχρέωση για επένδυση

γ) Διευκόλυνση της μεταβίβασης Μικρών επιχειρήσεων.
Το θέμα της μεταβίβασης των επιχειρήσεων, ειδικότερα των Μικρών και Μεσαίων αποτελεί ζήτημα ιδιάζουσας σημασίας, τόσο σε Ευρωπαϊκό όσο και σε εθνικό επίπεδο, δεδομένων των συνθηκών (οικονομικών, δημογραφικών κλπ.) που επικρατούν στα πλαίσια της ΕΕ. Σύμφωνα με εκτιμήσεις της Ευρωπαϊκής Επιτροπής, το ένα τρίτο των επιχειρηματιών της ΕΕ και κυρίως αυτών που διαχειρίζονται οικογενειακές επιχειρήσεις, θα αποσυρθεί μέσα στα επόμενα έτη, γεγονός που θα έχει επιπτώσεις σε περίπου 690.000 μικρομεσαίες επιχειρήσεις και 2,8 εκ. θέσεις απασχόλησης. Συνεπώς το θέμα της μεταβίβασης είναι στενά συνδεδεμένο με αυτό της επιβίωσης των επιχειρήσεων και κατ’ επέκταση της οικονομικής ανάπτυξης και της διατήρησης και δημιουργίας περισσοτέρων και ποιοτικότερων θέσεων απασχόλησης. Επιβάλλεται, επομένως, η τροποποίηση των διατάξεων του Ν. 3842/2010 που επέφεραν δυσμενέστερο φορολογικά καθεστώς για τις μεταβιβάσεις επιχειρήσεων. Συγκεκριμένα, ο συντελεστής φορολογίας αυξήθηκε από 1,2% σε 5% για πώληση επιχείρησης σε συγγενείς Α’ βαθμού και από 2,4% σε 10% σε συγγενείς Β’ βαθμού. 

Προτείνεται:

· Κατάργηση των φορολογικών συντελεστών όσον αφορά τη μεταβίβαση επιχειρήσεων από επαχθή αιτία (πώληση) σε τρίτους, σε υπαλλήλους της επιχείρησης και σε συγγενείς της Α΄ και Β΄ κατηγορίας του άρθρου 29 του Ν. 2961/2001.

· Κατάργηση των φορολογικών συντελεστών που προβλέπονται στην παράγραφο 7 του άρθρου 29 του Ν. 2961/2001 σχετικά με τη φορολόγηση μεταβίβασης λόγω δωρεάς ή γονικής παροχής.

Πολλές χώρες της Ε.Ε. (π.χ. Εσθονία, Ιταλία, Κύπρος, Σλοβακία, Σουηδία) έχουν καταργήσει τους φόρους κληρονομιάς. Συνολικά σε   21 χώρες  ο φόρος κληρονομιάς για τις μεταβιβάσεις επιχειρήσεων έχει καταργηθεί ή σε ορισμένες περιπτώσεις προβλέπεται προνομιακή μεταχείριση για τη μείωση της φορολογικής επιβάρυνσης, λόγω του ότι οι φόροι κληρονομιάς αφαιρούν ρευστότητα και περιουσιακά στοιχεία από τις επιχειρήσεις.

· Κατάργηση των φορολογικών συντελεστών για την πώληση της επιχείρησης προς τους υπαλλήλους της επιχείρησης  Στην ισχύουσα νομοθεσία οι υπάλληλοι νοούνται ως “τρίτοι” και υπόκεινται σε συντελεστή 20%. Ωστόσο, η επαγγελματική τους γνώση πάνω στα θέματα της επιχείρησης αποτελεί σημαντικό εχέγγυο για την εξασφάλιση της επιβίωσής της και τη διατήρηση των θέσεων εργασίας.

· Κατάργηση του φόρου, τέλους ή εισφοράς υπέρ του Δημοσίου ή τρίτων που επιβάλλονται στη Σύμβαση μεταβίβασης.

· Τα υφιστάμενα Αφορολόγητα Αποθεματικά να μη φορολογούνται, εφόσον δεν αναλαμβάνονται ή διανέμονται κατά το χρόνο μεταβίβασης της επιχείρησης.

· Νομοθέτηση διαδικασίας μεταβίβασης επιχείρησης απλά με αλλαγή ΑΦΜ.

· Κατάργηση φόρου μεταβίβασης για Επαγγελματική στέγη. 

· ΦΠΑ - Μείωση κατά 4 μονάδες ο μεσαίος (13%) και κατά 3 μονάδες ο υψηλός (23%)
Απαραίτητο για την επαναδραστηριοποίηση της ζήτησης που φέρνει και επενδύσεις ή και αλλάζει την ψυχολογία στην αγορά που παράγει οικονομικά αποτελέσματα είναι η μείωση των συντελεστών ΦΠΑ. Σε περίοδο ύφεσης, λόγω και μείωσης των εισοδημάτων, η ζήτηση – κατανάλωση δεν πρέπει να βάλλεται και από επιπρόσθετους παράγοντες. Δεν πρέπει να αγνοηθεί και το γεγονός ότι ένα σημαντικό μέρος από τις αυξήσεις Φ.Π.Α. δεν έχει περάσει στην αγορά δημιουργώντας επιπρόσθετες φορολογικές επιβαρύνσεις σε μεγάλες κατηγορίες επιχειρήσεων οδηγώντας τους στα όρια της επιβίωσης.

Ιδιαίτερα η πρόβλεψη για αύξηση του ΦΠΑ σε προϊόντα και υπηρεσίες εστίασης και τουρισμού αποτελεί τραγικό ΛΑΘΟΣ και πρέπει άμεσα, έως την 1η Σεπτεμβρίου, να ανακληθεί. Με δεδομένο μάλιστα ότι σε 2-3 μήνες θα έχει εκπονηθεί ένας Νέος Φορολογικός Νόμος.

Από το 2010 έως σήμερα αυξήθηκε κατά 44% ο χαμηλός συντελεστής ΦΠΑ (από 9% σε 13%). Κατά 21% ο υψηλός (από 19% σε 23%). Αν δε, τελικά αυξηθεί ο συντελεστής στην εστίαση στο 23% τότε θα έχουμε μεταβολή κατά 156% (από 9% σε 23%).

· Κατάργηση του φόρου πολυτελείας 10% (Ν. 3842/2010) στην παραγωγή -βιοτεχνία προϊόντων αργυροχρυσοχοΐας και δερματίνων ειδών. Η επιβολή του πλήττει παραγωγικές δραστηριότητες της Ελληνικής οικονομίας με εξωστρεφή προσανατολισμό. Από τους λίγους εξωστρεφείς βιοτεχνικούς κλάδους και με “όνομα” στην αγορά που μας έχει απομείνει.

· Άρση των φορολογικών αντικινήτρων (για μία 3ετία) που εμποδίζουν την ανέγερση και αγορά κατοικίας (1ης , 2ης παραθεριστικής). Ανάλογη μέριμνα και για ακίνητα προς χρήση επαγγελματικών ή βιοτεχνικών δραστηριοτήτων. Ένας από τους σημαντικότερους λόγους που σταμάτησε η οικοδομική δραστηριότητα στην Ελλάδα είναι και μια άνευ προηγουμένου εκστρατεία εκφοβισμού σε όποιον είχε την επιθυμία να επενδύσει σε ακίνητα ή να κατέχει ακίνητα. Ο συνδυασμός δε και με την αδυναμία των τραπεζών να παρέχουν δάνεια υποκαθιστώντας την χρήση ιδίων κεφαλαίων πάγωσε μια σημαντική οικονομική δραστηριότητα. Ώθησε δε, αρκετούς να αναζητήσουν τοποθετήσεις χρημάτων σε ακίνητα εκτός Ελλάδος. Οι όποιες στρεβλώσεις υπάρχουν στην οικονομική αυτή δραστηριότητα δεν λύνονται δια “ροπάλου” και από την μια μέρα στην άλλη και μάλιστα σε συνθήκες ύφεσης. Χρειάζεται σχέδιο πιο μακροχρόνιας προσαρμογής. Λαμβάνοντας  υπόψη ότι καλώς ή κακώς υπάρχει και ελεύθερη διακίνηση κεφαλαίων και “ασφαλείς” τρόποι διαφυγής που υποβοηθούνται και από το Τραπεζικό Παγκόσμιο Σύστημα.

· “Επαναπατρισμός” κεφαλαίων
Είναι σημαντική αυτή η διευκόλυνση τόσο σε ότι αφορά στην ρευστότητα και κεφαλαιακή επάρκεια των τραπεζών όσο και στην υποβοήθηση των επενδύσεων σε ακίνητα και επιχειρηματικές πρωτοβουλίες. Ιδιαίτερα για εκείνα τα κεφάλαια που πρόκειται να επενδυθούν σε αγορά ακινήτου ή να τοποθετηθούν για ανέγερση οικοδομής (κατοικιών – επαγγελματικών ακινήτων) ή για οποιαδήποτε επένδυση επιχειρηματικής δραστηριότητας στην Ελλάδα, να φορολογηθούν με συντελεστή 0,5%

Είναι επίσης ιδιαίτερα σημαντικό να διευκολυνθούν κεφάλαια να επιστρέψουν στην Ελληνική οικονομία - ακόμα και αν προς το παρόν δεν επενδυθούν - ως απλές καταθέσεις. Το υπουργείο Οικονομικών πρέπει να χειρισθεί με ρεαλισμό και επικοινωνιακή τακτική το θέμα. Όταν οι Ευρωπαίοι φορολογούμενοι δανείζουν στην Ελλάδα δεν επιτρέπεται οι Έλληνες καταθέτες να μη στηρίζουν την Ελληνική οικονομία αναζητώντας καταφύγια εκτός Ελλάδος.

· Κατάργηση του φόρου παρεπιδημούντων 0,5% επί του τζίρου των επιχειρήσεων εστίασης και τουρισμού. Νοθεύει τον ανταγωνισμό. Καλείται μόνο μια συγκεκριμένη κατηγορία οικονομικής δραστηριότητας να συνεισφέρει στους Προϋπολογισμούς των Ο.Τ.Α.. Και μάλιστα μια δραστηριότητα αιχμής από την οποία “περιμένει” πολλά η Ελληνική οικονομία. Αντικατάσταση με παραχώρηση του φόρου περιουσίας στους Ο.Τ.Α.

· Περιορισμός με νομοθετική ρύθμιση των αυξήσεων στις δημοτικές φορολογίες. Προτείνεται για την επόμενη τριετία, η όποια αύξηση να μην υπερβαίνει το μέσο όρο του ευρωπαϊκού πληθωρισμού.

ΙΙ.  ΠΡΟΤΑΣΕΙΣ ΓΙΑ ΦΟΡΟΛΟΓΙΚΑ ΜΕΤΡΑ ΜΕ ΣΤΟΧΟ ΚΑΙ ΤΗΝ ΕΝΙΣΧΥΣΗ ΤΗΣ ΡΕΥΣΤΟΤΗΤΑΣ ΤΩΝ ΕΠΙΧΕΙΡΗΣΕΩΝ

Α) Καταβολή ΦΠΑ

Η καθυστέρηση καταβολής του Φ.Π.Α από τις επιχειρήσεις προς το Δημόσιο είναι ένα σοβαρό θέμα που πρέπει να αντιμετωπισθεί, ΟΧΙ όμως με “λεονταρισμούς” περί ποινικοποίησης και φυλακίσεων, αλλά με σωστή Ανάγνωση της Πραγματικότητας και σωστές παρεμβάσεις που θα ανατρέπουν τις αντιξοότητες και τις στρεβλώσεις και που μόνον τότε θα δικαιολογούν και περαιτέρω αυστηροποίηση των σχετικών Διατάξεων.

Στο πλαίσιο αυτό θα θέλαμε να σας υποβάλουμε προτάσεις που θα διευκολύνουν στην σημερινή συγκυρία, καταρχήν την απόδοση του Φ.Π.Α. Πρέπει όμως να υπογραμμισθεί ότι οι συνεχείς αυξήσεις του Φ.Π.Α ανατρέπουν τις όποιες προσπάθειες, αλλά και τις προβλέψεις του Υπουργείου για αύξηση εσόδων. Ναρκοθετούν δε και την προσπάθεια για μια άλλη φορολογική «συμπεριφορά». 

Οι προτάσεις της ΓΣΕΒΕΕ σε αυτόν τον άξονα παρέμβασης δεν αφορούν το ύψος της φορολογικής επιβάρυνσης, η οποία καθορίζεται από τους συντελεστές, αλλά στην υιοθέτηση αλλαγών θεσμικού χαρακτήρα που παράλληλα με την συμμόρφωση των επιχειρήσεων θα διασφαλίζουν και την ομαλή λειτουργία τους με την παροχή επαρκούς ρευστότητας. 

Προτάσεις:

Ένα σημαντικό ζήτημα σχετικά με το ΦΠΑ έχει να κάνει με τις συναλλαγές μεταξύ επιχειρήσεων αλλά και δημοσίων οργανισμών επί πιστώσει (τιμολόγια). Στις περιπτώσεις αυτές, ο πωλητής του προϊόντος ή ο πάροχος της υπηρεσίας είναι υποχρεωμένος να καταβάλλει το ΦΠΑ που αντιστοιχεί στη συναλλαγή εντός μηνός ή τριμήνου στις ΔΟΥ ανάλογα με το είδος της επιχείρησης, παρά το γεγονός ότι θα λάβει το οφειλόμενο ποσό σε μεταγενέστερο χρόνο (π.χ. μεταχρονολογημένη επιταγή). Για να συμβεί, επομένως, αυτό η επιχείρηση θα πρέπει έχει επαρκή ρευστότητα, κάτι που φυσικά δεν συμβαίνει σήμερα για τη συντριπτική πλειονότητα των επιχειρήσεων, με δεδομένη και τη διακοπή της χρηματοδότησης – διευκόλυνσης από το τραπεζικό σύστημα.  Καλείται δηλαδή, η επιχείρηση εκδότης του τιμολογίου να καταβάλλει ΦΠΑ εντός μηνός, το οποίο θα εισπράξει μετά από πολλούς μήνες έως και χρόνια όταν πρόκειται για συναλλαγές με το Δημόσιο.  Σημειωτέον, επίσης, ότι η Ελλάδα κατατάσσεται πρώτη στην καθυστέρηση πληρωμών σε ευρωπαϊκό επίπεδο.

Η ενδεδειγμένη λύση θα ήταν η υποχρέωση καταβολής του ΦΠΑ κατά το χρόνο της πληρωμής και όχι της φυσικής συναλλαγής. Αυτό, βέβαια, προϋποθέτει μια ριζική – αν και αναγκαία – μεταρρύθμιση, όπου η τήρηση βιβλίων να μπορεί να γίνεται σε ταμειακή βάση. Η Ευρωπαϊκή Ένωση, αναγνωρίζοντας το συγκεκριμένο πρόβλημα, έχει προχωρήσει σε τροποποίηση της Οδηγίας για το ΦΠΑ. Έτσι, στην Οδηγία 2010/45/EE αναφέρεται:
«Προκειμένου να βοηθήσουν τις μικρές και μεσαίες επιχειρήσεις οι οποίες αντιμετωπίζουν δυσκολίες στην καταβολή ΦΠΑ προς την αρμόδια αρχή προτού λάβουν την πληρωμή από τους πελάτες τους, τα κράτη μέλη θα πρέπει να έχουν την ευχέρεια να επιτρέπουν την απόδοση του ΦΠΑ με τη χρήση καθεστώτος ταμειακής λογιστικής, το οποίο δίνει τη δυνατότητα στον παραδίδοντα ή παρέχοντα να καταβάλει τον ΦΠΑ στην αρμόδια αρχή όταν λάβει την πληρωμή για παράδοση αγαθών ή παροχή υπηρεσιών και το οποίο κατοχυρώνει το δικαίωμά του προς έκπτωση όταν πληρώνει για παράδοση αγαθών ή παροχή υπηρεσιών.»

Αξίζει να σημειωθεί ότι το καθεστώς αυτό ήδη ισχύει αποκλειστικά για τις μικρές επιχειρήσεις σε πολλά αναπτυγμένα κράτη, όπως στο Ην. Βασίλειο και ΗΠΑ. Μπορεί να αξιοποιηθεί η εμπειρία τους.

Ως μέτρο, όμως, άμεσης εφαρμογής, η ΓΣΕΒΕΕ προτείνει την προώθηση νομοθετικής ρύθμισης σύμφωνα με την οποία σε περίπτωση συναλλαγής με πίστωση, ο αγοραστής θα είναι υποχρεωμένος να καταβάλλει τουλάχιστον το ποσό του ΦΠΑ στον πωλητή εντός ενός μηνός από την έκδοση του τιμολογίου, επί ποινή μη αναγνώρισης του παραστατικού. Το ίδιο φυσικά θα πρέπει να ισχύει και στις συναλλαγές των επιχειρήσεων με το Δημόσιο. Ειδικά για οφειλές του Δημοσίου, ο ΦΠΑ του τιμολογίου να μπορεί να κατατίθεται απευθείας (π.χ από τη δημόσια υπηρεσία ή ΟΤΑ), εντός μηνός, από την έκδοση του τιμολογίου στις εφορίες. 

Σημειωτέον ότι το Δημόσιο δεν εκδίδει ούτε καν μεταχρονολογημένες επιταγές. Απλώς καθυστερεί (λεόντειος τακτική) για μήνες και χρόνια να εκδώσει επιταγή.

Β) Μεταχρονολόγηση Επιταγών

Θα πρέπει να υπάρξουν και μέτρα για την αντιμετώπιση του προβλήματος των επιταγών στην πηγή του. Και αυτή  δεν είναι άλλη από τη μεγάλης διάρκειας μεταχρονολόγηση των επιταγών, μια «πανευρωπαϊκή πρωτοτυπία» της ελληνικής οικονομίας. Οι μεταχρονολογημένες επιταγές, απόρροια της διαχρονικής απροθυμίας των τραπεζών να χορηγήσουν λειτουργικό κεφάλαιο στις επιχειρήσεις, έχει καταστεί μια δομική δυσλειτουργία της ελληνικής οικονομίας με πολλαπλές αρνητικές επιπτώσεις. Εκτός από τον κίνδυνο βιωσιμότητας υγιών επιχειρήσεων που πολλές φορές βρίσκονται με ακάλυπτες επιταγές μήνες μετά την συναλλαγή, η πρακτική αυτή επιφέρει και αύξηση των τιμών, προκειμένου να αντισταθμιστεί τόσο ο κίνδυνος όσο και το κόστος της άτοκης πίστωσης και των επισφαλειών. Επιπλέον, λειτουργεί και ως ανασταλτικός παράγοντας για νέες επενδύσεις, ιδιαίτερα για ξένες, καθώς δύσκολα μπορεί ένας ξένος επενδυτής να προσαρμοστεί σε αυτά τα συναλλακτικά ήθη και κινδύνους. 

Η Συνομοσπονδία, επομένως, προτείνει την έναρξη διαλόγου για τη λήψη μέτρων που θα οδηγήσουν με ομαλό τρόπο στον περιορισμό αυτού του φαινομένου. Απαραίτητο μέτρο αποτελεί η σταδιακή μείωση του ορίου μεταχρονολόγησης των επιταγών σε βάθος 4ετίας. Σύμφωνα δε και με έρευνα του Ινστιτούτου Μικρών Επιχειρήσεων της ΓΣΕΒΕΕ (Ιούλιος 2011), τα αποτελέσματα της οποίας θα δημοσιευτούν προσεχώς, η συντριπτική πλειονότητα (σχεδόν το 80%) των επιχειρηματιών που πραγματοποιούν συναλλαγές μέσω επιταγών επιθυμούν να τεθεί ένα όριο στις μεταχρονολογημένες επιταγές, μεταξύ 2 και 6 μηνών.  

Γ) Οφειλές Δημοσίου προς επιχειρήσεις.
· Σε πρώτη φάση προτείνεται ο άμεσος συμψηφισμός ΦΠΑ, οφειλών προς ΔΟΥ με επιστροφές. Στο πλαίσιο αυτό θα πρέπει να αρθούν και όλες εκείνες οι διατάξεις που επιφυλάσσουν ιδιαίτερα ευνοϊκή μεταχείριση προς το Δημόσιο σε περίπτωση ύπαρξης παράλληλων οφειλών με μια επιχείρηση. Για παράδειγμα, μια επιχείρηση που έχει ενταχθεί σε καθεστώς ρύθμισης των οφειλών της προς το Δημόσιο, δεν μπορεί να λάβει κανένα ποσό από το Δημόσιο αν πρώτα δεν εξοφλήσει πλήρως τις οφειλές της, τις οποίες έχει ήδη ρυθμίσει σε δόσεις! (σουρεαλισμός του φορολογικού συστήματος και των συνοδευτικών «έξυπνων» εγκυκλίων). Ιδιαίτερη μέριμνα θα πρέπει να υπάρξει για τις εξαγωγικές επιχειρήσεις στις οποίες η επιστροφή ΦΠΑ γίνεται υπό επαχθείς προϋποθέσεις.

· Παράλληλα, θα πρέπει το Δημόσιο να σταματήσει να αποτελεί τον μεγαλύτερο «κακοπληρωτή» στην ελληνική οικονομία. Σύμφωνα με τα στοιχεία του Υπ. Οικονομικών, οι ληξιπρόθεσμες οφειλές (πέραν των 90 ημερών) της γενικής κυβέρνησης ξεπερνούν τα 6,6 δις. €. Από την έναρξη του προγράμματος οικονομικής προσαρμογής, όπως αναφέρεται και στην 4η Έκθεση της Ευρωπαϊκής Επιτροπής, οι ληξιπρόθεσμες οφειλές του Δημοσίου αντί να μειώνονται έχουν αυξηθεί, ξεπερνώντας και το όριο που έχει τεθεί και στο Μνημόνιο. Είναι, επομένως, επιτακτική ανάγκη να αλλάξει αυτή η κατάσταση όχι μόνο με την ενσωμάτωση, αλλά κυρίως με την πρακτική εφαρμογή των διατάξεων της νέας Οδηγίας 2011/7/ΕΕ για την καταπολέμηση της καθυστέρησης πληρωμών, όπου προβλέπεται η εξόφληση των υποχρεώσεων του Δημοσίου εντός 30 ημερών.

· Επίσης, προτείνεται η θεσμοθέτηση ενός είδους εκχώρησης απαιτήσεων χωρίς αναγωγή (factoring without recourse) για απαιτήσεις των επιχειρήσεων από το Δημόσιο. Μέσω του εν λόγω χρηματοπιστωτικού προϊόντος οι απαιτήσεις των επιχειρήσεων από το Δημόσιο θα μπορούν να εκχωρούνται στο πιστωτικό ίδρυμα χωρίς αναγωγή, το οποίο αναλαμβάνει να εξοφλήσει την απαίτηση  της επιχείρησης. Με αυτό τον τρόπο η επιχείρηση εξοφλείται και η απαίτησή της μεταβιβάζεται στο πιστωτικό ίδρυμα. Η εξόφληση της απαίτησης μπορεί να γίνει σε ποσοστό 100%, καθώς ο κίνδυνος για τα χρηματοπιστωτικά ιδρύματα είναι ουσιαστικά ανύπαρκτος αφού ο αντισυμβαλλόμενος της επιχείρησης είναι το Δημόσιο. Λαμβανομένου υπόψη ότι σε περίπτωση μη έγκυρης εξόφλησης το Δημόσιο βαρύνεται με επιτόκιο υπερημερίας, το πιστωτικό ίδρυμα αποζημιώνεται για το κόστος του χρήματος από το εν λόγω επιτόκιο.

Δ) Άλλα μέτρα απλοποίησης. 

Προκειμένου να μειωθεί το κόστος συμμόρφωσης των πολύ μικρών και μικρών επιχειρήσεων και να ενισχυθεί η ρευστότητά τους χωρίς κόστος για το Δημόσιο, το Υπουργείο Οικονομικών μπορεί να αξιοποιήσει την εμπειρία άλλων αναπτυγμένων κρατών. Παρατίθενται στη συνέχεια, διάφορα μέτρα που έχει καταγράψει η Παγκόσμια Τράπεζα (2007) σε σχετική μελέτη της:

· Μηχανισμοί αποζημίωσης των ΜΜΕ για το υψηλό κόστος συμμόρφωσης.
Προτείνεται από την Παγκόσμια Τράπεζα η παροχή σταθερής έκπτωσης για τις μικρές επιχειρήσεις από το χρεωστικό ΦΠΑ. Έτσι μειώνεται ή ακόμα και μηδενίζεται η επιβάρυνση των ΜΜΕ. Τέτοια συστήματα εφαρμόζονται σε πολλές αναπτυγμένες χώρες. Πχ στην Ολλανδία αν το πληρωτέο ποσό είναι κάτω από 1.345 €, τότε η επιχείρηση απαλλάσσεται από την καταβολή του.

· Απλοποίηση υποβολής δηλώσεων και ευελιξία πληρωμών
Η συχνότητα υποβολής δηλώσεων για το ΦΠΑ αποτελεί μια από τις βασικές αιτίες για το υψηλό κόστος συμμόρφωσης. 

Παράδειγμα: Το ετήσιο λογιστικό πρόγραμμα στην Μεγάλη Βρετανία.

Οι μικρές επιχειρήσεις με ετήσιο τζίρο κάτω από 1.350.000 λίρες (περίπου 1,5 εκατ. €)  μπορούν να επιλέξουν το ετήσιο λογιστικό πρόγραμμα. Με το πρόγραμμα αυτό, ο φορολογούμενος υποχρεώνεται να πληρώνει κάθε μήνα ή τρίμηνο ένα ποσό δόσης που βασίζεται στο συνολικό ΦΠΑ που κατέβαλε τον προηγούμενο χρόνο. Η επιχείρηση δηλαδή πληρώνει «έναντι» και υποβάλλει μόνο μια δήλωση ΦΠΑ στο τέλος του οικονομικού έτους όπου γίνεται και η εκκαθάριση. Τα πλεονεκτήματα είναι τα εξής:

· ευκολότερος προγραμματισμός ταμειακών ροών διότι ο χρόνος και το ποσό των δόσεων είναι γνωστά εξαρχής

· απαιτείται λιγότερος χρόνος για την προετοιμασία των δηλώσεων, αφού είναι μόνο μια

· ο ιδιοκτήτης της μικρής επιχείρησης έχει δύο μήνες προθεσμία να συμπληρώσει και να στείλει την ετήσια δήλωση ΦΠΑ και να πληρώσει το εκκαθαριστικό ποσό αντί για ένα μήνα στο τυπικό σύστημα

· Απλοποιημένος υπολογισμός ΦΠΑ
Πολλές χώρες έχουν σχεδιάσει ειδικά συστήματα για τον υπολογισμό του ΦΠΑ που πρέπει η επιχείρηση να καταβάλλει. Με αυτά τα συστήματα, ενώ η επιχείρηση χρεώνει τον κανονικό συντελεστή ΦΠΑ στους πελάτες της, ο υπολογισμός του ΦΠΑ που πρέπει να πληρώσει στην εφορία γίνεται με βάση ένα εφάπαξ ποσό και όχι με λεπτομέρεια.

Παραδείγματα:

· Καναδάς: Για τις μικρές επιχειρήσεις (τζίρος < 187000 $) ισχύει ένα καθεστώς όπου ενώ χρεώνουν κανονικούς συντελεστές ΦΠΑ, όταν καλούνται να καταβάλλουν το ΦΠΑ ο υπολογισμός γίνεται με βάση κάποια ποσοστά, πχ 4,7% για μεταπώληση, 9,4% για υπηρεσίες, χωρίς βέβαια να υπάρχει επιστροφή (με βάση αγορές, δαπάνες). Επιχειρήσεις λίγο μεγαλύτερες (τζίρος μέχρι 5,6 εκατ. $) πληρώνουν ΦΠΑ με βάση αγορές και εκτιμήσεις των φορολογητέων πωλήσεων, χωρίς να χρειάζεται να υπάρχει διαφοροποίηση ανάμεσα σε φορολογητέα και αφορολόγητα αγαθά.

· Ην. Βασίλειο: Για τις ΜΜΕ το πληρωτέο ποσό ΦΠΑ υπολογίζεται ως ποσοστό του τζίρου. Τα ποσοστά διαφέρουν ανάλογα με τον κλάδο και κυμαίνονται από 5% - 14,5%. Έτσι, δεν χρειάζεται να υπολογίζεται ο ΦΠΑ σε κάθε εισροή και εκροή.

ΙΙΙ. Γενικές προτάσεις για το φορολογικό σύστημα και τη διοίκηση

1. Κατάργηση του ΚΒΣ και ενσωμάτωση των βασικών διατάξεων στη φορολογία εισοδήματος.

2. Απλοποίηση του Κώδικα Φορολογίας Εισοδήματος.

3. Κωδικοποίηση της φορολογικής νομοθεσίας στο διαδίκτυο. Δημιουργία τράπεζας πληροφοριών με θέσεις τις Διοίκησης που δεν έχουν δημοσιοποιηθεί (και νομολογία).

4. Πλήρης λειτουργία του Περιουσιολογίου.

5. Κατάργηση της «βιομηχανίας» των εγκυκλίων που τροφοδοτούν τη γραφειοκρατία και πολλές φορές αναιρούν την εφαρμογή των μέτρων.

6. Ηλεκτρονική διασύνδεση του Υπ. Οικονομικών με τους υπόλοιπους φορείς της Δημόσιας Διοίκησης για μείωση της γραφειοκρατίας και του κόστους που αυτή επιφέρει στις επιχειρήσεις.

7. Να τεθεί – και να τηρείται – ένα συγκεκριμένο όριο φορολογικής «μνήμης». Προτείνεται να είναι η 3ετία όπως είχε νομοθετηθεί κατά το παρελθόν (2004) ώστε να μην υπάρχει «ομηρεία» των επιχειρήσεων από τη συσσώρευση ανέλεγκτων χρήσεων.

8. Τιμαριθμοποίηση της φορολογικής κλίμακας.

9. Επαναφορά του αφορολόγητου ορίου στις 12.000 € - είναι άδικο να επιβάλλεται φόρος σε μηνιαία εισοδήματα 700€ ή και χαμηλότερα.

10. Εξορθολογισμός των έμμεσων φόρων (ΦΠΑ και ειδικών φόρων κατανάλωσης) που όχι μόνο είναι εξ ορισμού κοινωνικά άδικοι αλλά επιπλέον αυξάνουν υπέρμετρα και το λειτουργικό κόστος των επιχειρήσεων. Για παράδειγμα οι ειδικοί φόροι κατανάλωσης στην ενέργεια (ηλεκτρική ενέργεια, πετρέλαιο, φυσικό αέριο) είναι πολλαπλάσιοι εκείνων που επιβάλλουν οι υπόλοιπες ευρωπαϊκές χώρες και των ορίων που αναφέρονται στις σχετικές Οδηγίες της ΕΕ.

11. Διατήρηση της αφαίρεσης των ασφαλιστικών εισφορών και ιδιαίτερα αυτών του ΟΑΕΕ από το φορολογητέο εισόδημα. Σημειωτέον, ότι οι ασφαλιστικές εισφορές στον ΟΑΕΕ είναι υποχρεωτικές, δηλαδή υποχρεωτικό έξοδο για τον επιχειρηματία που δεν καταχωρείται στα βιβλία της επιχείρησης. Η κατάργηση του κίνητρου αυτού θα επιδεινώσει ακόμα περισσότερο τα έσοδα του ΟΑΕΕ, την ίδια την βιωσιμότητα του, την δυνατότητα για πληρωμή συντάξεων και προφανώς θα δημιουργήσει πιέσεις στον προϋπολογισμό για κάλυψη των ελλειμμάτων του.
12. Για τους συγγενείς Α’ βαθμού που απασχολούνται σε οικογενειακές επιχειρήσεις (συμβοηθούντα μέλη) να δίνεται η δυνατότητα αφαίρεσης ποσού από τα ακαθάριστα έσοδα της επιχείρησης (τεκμαρτή δαπάνη) με βάση τον κατώτατο μισθό της ΕΓΣΣΕ. Με την υποχρέωση και δυνατότητα ασφάλισής τους σε ξεχωριστή, χαμηλή (50%) κατηγορία του ΙΚΑ.

13. Εξομοίωση της φορολογίας των ατομικών επιχειρήσεων με τις προσωπικές εταιρίες (ΟΕ, ΕΕ).

14. Μέριμνα για πλήρη αφαίρεση των ΠΡΑΓΜΑΤΙΚΩΝ επισφαλών απαιτήσεων στο έτος που αναγνωρίζονται από την επιχείρηση – ως ανείσπρακτες - μετά από κοινοποίηση εξώδικης πρόσκλησης συμβιβασμού στον πελάτη που θα φέρει βέβαια ημερομηνία επίδοσης.  Κατάργηση του υφιστάμενου τρόπου υπολογισμού των επισφαλειών που αναγνωρίζονται ως ζημία σε ποσοστό 0,5% που έγινε 1% και επανήλθε στο 0,5% με τις πολύπλοκες διαδικασίες υπολογισμού και το υψηλό κόστος διαχείρισης.

15. Οι τράπεζες να εκδίδουν παραστατικά, όπως όλες οι υπόλοιπες επιχειρήσεις. 

16. Εξορθολογισμός του Ελάχιστου Κόστους Κατασκευής (ΕΚΚ). Δημιουργεί μεγάλες στρεβλώσεις και συνιστά μεγάλο κίνητρο για φοροαποφυγή.

17. Μείωση της προκαταβολής φόρου (κατά 50%) για τα 3 πρώτα έτη λειτουργίας των νέων επιχειρήσεων.

18. Διατήρηση του καθεστώτος χαμηλής φορολογίας για νέους επιχειρηματίες. Μηδενική φορολόγηση στις 10 πρώτες περιοχές υψηλής ανεργίας και αποεπένδυσης. 

19. Παροχή φορολογικών κινήτρων για δαπάνες ενεργειακής αναβάθμισης επιχειρήσεων. Επιλογή κλάδων ως πρώτη προτεραιότητα. Ένταξή τους ως επιλέξιμες δαπάνες για το αφορολόγητο αποθεματικό κερδών. 

20. Διατήρηση του καθεστώτος φορολόγησης των ΟΕ και ΕΕ (μη κεφαλαιουχικές, οικογενειακής μορφής επιχειρήσεις). 

21. Κατάργηση τέλους επιτηδεύματος και αντικατάστασή του με 1‰ επί του τζίρου σε όλες τις επιχειρήσεις όλων των νομικών μορφών (ατομικές, ΟΕ, ΕΕ, ΕΠΕ, ΑΕ) ανεξαρτήτως κλάδου δραστηριότητας (τραπεζικός τομέας, χρηματοπιστωτικός, ναυτιλιακός κλπ) και ανεξαρτήτως ιδιοκτησιακού καθεστώτος (ιδιωτικές, δημόσιες). Δημιουργία ειδικού λογαριασμού αποθεματικού για το Ασφαλιστικό σύστημα. Μέριμνα για μείωση του συντελεστή 1‰ σε δραστηριότητες με χαμηλό συντελεστή κέρδους (πχ εμπόριο καπνικών προϊόντων κλπ). Θα δημιουργηθούν έτσι και οι προϋποθέσεις για την επιζητούμενη μείωση του μη μισθολογικού κόστους στις επιχειρήσεις.

22. Υιοθέτηση της αρχής «προτεραιότητα στις μικρές επιχειρήσεις» στη φορολογική νομοθεσία. Πριν την ψήφιση ενός νόμου ή την εφαρμογή μιας κανονιστικής πράξης θα πρέπει να αναλύονται οι επιπτώσεις των διατάξεων στη λειτουργία των μικρών επιχειρήσεων, κάτι που σήμερα δεν συμβαίνει. Χαρακτηριστικό παράδειγμα, οι ρυθμίσεις που προβλέπουν την απαγόρευση χρήσης μετρητών σε συναλλαγές άνω των 1.500€ με καταναλωτές, η καταβολή μισθοδοσίας υποχρεωτικά μέσω τραπεζών κ.α. Η διάταξη που υποχρεώνει στην εξόφληση της μισθοδοσίας μέσω τραπεζών θα αυξήσει το χρηματοοικονομικό κόστος. Έχει μεγάλες πρακτικές δυσλειτουργίες. Να ισχύσει αρχικά πιλοτικά για επιχειρήσεις με 50 άτομα προσωπικό και άνω, ενώ για τις ασφαλιστικές εισφορές και τον ΦΜΥ να ισχύει για όλες ανεξαρτήτως τις επιχειρήσεις. Πρέπει να ληφθεί σοβαρά υπόψη η δυσχερής γεωγραφική κατανομή των ελληνικών επιχειρήσεων και η άρνηση εργαζομένων για άνοιγμα ατομικού τραπεζικού λογαριασμού. Σε κάθε περίπτωση πρέπει να προβλεφθεί και η χωρίς κόστος τραπεζική διαχείριση αλλά και η νομοθέτηση (αυστηρές ποινές) για την απαγόρευση «παρέμβασης» για οποιοδήποτε λόγο στους λογαριασμούς αυτούς από την τράπεζα.

23. Εξορθολογισμός των ποινών. Είναι πλέον σαφές ότι η προσπάθεια επίτευξης φορολογικής συμμόρφωσης και αύξησης των εσόδων μέσω της αυστηροποίησης των ποινών έχει αποτύχει. Οι ποινές και τα πρόστιμα δεν μπορεί να υπερβαίνουν τη δυνατότητα για πληρωμή. Να τεθεί όριο με βάση το τζίρο. Το ύψος των προστίμων που μπορεί να επιβληθούν σε μια επιχείρηση μέσα σε ένα έτος να μην ξεπερνούν το 15% των ακαθάριστων εσόδων της, με εξαίρεση τις περιπτώσεις έκδοσης πλαστών και εικονικών τιμολογίων. Το φαινόμενο των πλαστών και εικονικών τιμολογίων πρέπει να αντιμετωπιστεί σοβαρά ώστε να μην ταλαιπωρούνται και καταστρέφονται επιχειρήσεις παραλήπτριες που δεν γνώριζαν αποδεδειγμένα. Να τιμωρούνται αυστηρά οι πραγματικοί υπεύθυνοι.

24. Κατάργηση της απόρριψης βιβλίων για τυπικούς λόγους. Πλήρης κατάργηση της ανεπάρκειας και ανακρίβειας των βιβλίων των επιχειρήσεων, διότι είναι μέτρο το οποίο οδηγεί και σε φαινόμενα «συναλλαγής».

25. Εφαρμογή της αρχής της αναλογικότητας, διότι είναι παράλογο να οδηγείται μια επιχείρηση σε κλείσιμο για 3 παραβάσεις, ανεξαρτήτως βαρύτητας και ύψους συναλλαγής.

26. Μείωση της προκαταβολής από το 50% που είναι σήμερα στο 10%, σε περίπτωση προσφυγής των φορολογούμενων στη δικαιοσύνη.

27. Όλες οι δαπάνες για τις επιχειρήσεις πρέπει να θεωρούνται παραγωγικές εκ του νόμου και να γνωστοποιούνται μόνο αυτές που δεν γίνονται αποδεκτές από την διοίκηση στο διαδίκτυο.

28. Αντικειμενικοποίηση των ελέγχων και συμμετοχή των παραγωγικών φορέων στη διαδικασία επιλογής του ετήσιου προς έλεγχο δείγματος.  Καθιέρωση ενιαίου τύπου ελέγχου ανάλογα με την κατηγορία και νομική μορφή των επιχειρήσεων. Τα «βήματα» του ελέγχου να είναι γνωστά στις επιχειρήσεις.

29. Σύνδεση των ποινών με ουσιαστικές παραβάσεις της φορολογικής νομοθεσίας και όχι με παρατυπίες που δεν υποκρύπτουν καμία παρανομία. Δεν είναι, άλλωστε, τυχαίο ότι σήμερα ακόμα και ο πιο νόμιμος φορολογούμενος φοβάται τον έλεγχο, λόγω του κινδύνου εντοπισμού τυπικών παραβάσεων

30. Παροχή δυνατότητας επαναδημιουργίας βιβλίων σε περιπτώσεις καταστροφής τους, ώστε να μην εφαρμόζεται εξωλογιστικός προσδιορισμός.

31. Αύξηση των ορίων Β’ κατηγορίας βιβλίων από 1,5 εκατ. € σε 2 εκατ. €

32. Διατήρηση της προαιρετικής διαδικασίας αυτοελέγχου των μικρών επιχειρήσεων, με αύξηση των ορίων προκειμένου να απελευθερωθούν και πόροι για τον έλεγχο υποθέσεων με μεγαλύτερο φορολογικό ενδιαφέρον.

33. Περιορισμός του επιτοκίου προσαυξήσεων σε επίπεδα ίσα με το επιτόκιο δανεισμού του Δημοσίου. Οι μεγάλες προσαυξήσεις αποτελούν στην πράξη ανασταλτικό παράγοντα για την καταβολή των οφειλών.

34. Αυστηρότερο πλαίσιο για τη φορολόγηση των offshore εταιριών στην Ελλάδα, με παράλληλη δημοσιοποίηση των μετόχων. Εκπόνηση μελέτης από ειδικούς εμπειρογνώμονες για τον αποτελεσματικότερο έλεγχο των ενδο-ομιλικών και των «τριγωνικών» συναλλαγών. Εδώ υπάρχουν τα πολύ μεγάλα περιθώρια της «νόμιμης» φοροαποφυγής.

35. Δημιουργία Συμβουλευτικής Υπηρεσίας. Ιδιαίτερα σημαντικό είναι το ζήτημα της συμβουλευτικής των μικρών επιχειρήσεων, ιδιαίτερα των νέων. Χρειάζεται ένας συμβουλευτικός έλεγχος σε σχέση με την ποιότητα της τήρησης βιβλίων, προτείνοντας βελτιώσεις, και ενημέρωση για την υποβολή δηλώσεων και τις υποχρεώσεις πληρωμών.
Η ΓΣΕΒΕΕ προτείνει, παράλληλα με την λειτουργία του  ΣΔΟΕ, να συσταθεί αντίστοιχη υπηρεσία με εξειδικευμένο προσωπικό που δεν θα επιβάλει κυρώσεις αλλά θα καθοδηγεί τις επιχειρήσεις. Μια υπηρεσία, δηλαδή που θα ασκεί προληπτικό και συμβουλευτικό έλεγχο με βάση ένα «check list», ώστε να επισημαίνονται και να διορθώνονται τυχόν παραλείψεις και παρατυπίες, όπως άλλωστε προτείνουν και διεθνείς οργανισμοί (Παγκόσμια Τράπεζα, 2007).
36. Μεταρρύθμιση της Φορολογικής Διοίκησης. Η επιτυχία των αλλαγών που θα επιφέρει το νέο φορολογικό νομοσχέδιο θα εξαρτηθεί και από την αποτελεσματικότητα της διοίκησης. Στο πλαίσιο αυτό, αξίζει να σημειωθούν και οι βασικές αρχές που προτείνει η Παγκόσμια Τράπεζα σχετικά με τη λειτουργία του φοροεισπρακτικού μηχανισμού:

· Τι Πρέπει να Κάνει το Κράτος:

α) Δημιουργία αφοσιωμένων διοικητικών δομών αποκλειστικά για μικρούς φορολογούμενους

β) Θέσπιση συνεχούς και επίσημου διαλόγου με τους εκπροσώπους των ΜΜΕ

γ)Διευκόλυνση των διαδικασιών υποβολής δηλώσεων και πληρωμών 
· Τι ΔΕΝ Πρέπει να Κάνει το Κράτος:

α) Σχεδιασμός μέτρων με κριτήριο την επιβολή / εφαρμογή του νόμου 

β) Νομική υποχρέωση ελέγχου όλων των επιχειρήσεων σε τακτική βάση

γ) Υποχρέωση  πληρωμής  του  συνολικού  ποσού  του  φόρου  σε  περίπτωση  ένστασης  από  την

επιχείρηση.

37. Πιστοποίηση Λογιστών – Φοροτεχνικών. Η πιστοποίηση, ενημέρωση και δια βίου εκπαίδευση του κλάδου των φοροτεχνικών είναι από τα σημαντικότερα θέματα που πρέπει να αντιμετωπίσει ο νέος φορολογικός νόμος.

Στην προσπάθεια της κάθε πολιτικής ηγεσίας για τον περιορισμό της φοροδιαφυγής και την καλύτερη και ενήμερη φορολογική ανταπόκριση των επιχειρήσεων, αρωγός και σημαντικός παράγοντας επιτυχίας είναι η πιστοποίηση και οριοθέτηση του επαγγέλματος του Λογιστή – Φοροτεχνικού. Είναι απαραίτητο να γνωρίζει η επιχείρηση ότι ο Λογιστής Φοροτεχνικός με τον οποίο συνεργάζεται έχει τα απαραίτητα προσόντα και γνώσεις και ότι είναι πιστοποιημένος από την πολιτεία  ώστε να μπορεί να επιλέγει τον κατάλληλο Συνεργάτη.

Πρέπει επίσης η επιχείρηση να είναι σίγουρη, μέσα από την ολοκλήρωση της απόδοσης ηλεκτρονικής υπογραφής, ότι οι δηλώσεις οι οποίες υποβάλλονται μέσω διαδικτύου για λογαριασμό της αποστέλλονται από τον πιστοποιημένο Λογιστή-Φοροτεχνικό της και ΟΧΙ από οποιονδήποτε τρίτο.

Η πληθώρα νόμων και εγκυκλίων τόσο φορολογικών όσο και ασφαλιστικών και η υλοποίηση  τους δημιουργεί την ανάγκη  για έναν κλάδο με διαρκή και δια βίου επιμόρφωση και υψηλό αίσθημα ευθύνης και γνώσεων απέναντι στο νέο περιβάλλον που διαμορφώνεται στον τομέα της φορολογικής και ασφαλιστικής συμμόρφωσης των επιχειρήσεων. Η ύπαρξη νομοθετημένου Κώδικα Δεοντολογίας κρίνεται απαραίτητη γιατί βάζει τους κανόνες και  οριοθετεί το ποιος ασκεί και  πως ασκεί το επάγγελμα του Λογιστή-φοροτεχνικού.

Ο κλάδος αυτός έρχεται σε άμεση επαφή τόσο με τους επιχειρηματίες όσο και με την διοίκηση υλοποιώντας την φορολογική και ασφαλιστική νομοθεσία δημιουργώντας το κατάλληλο κλίμα για συμμόρφωση των επιχειρήσεων και την εμπέδωση φορολογικής και ασφαλιστικής συνείδησης .

Με εκτίμηση,

Ο Πρόεδρος 




Ο Γενικός Γραμματέας

 

 Ασημακόπουλος Δημήτρης 



      Σκορίνης Νίκος

� Το όριο αυτό θεωρείται το ελάχιστο για μια καλή λειτουργία του προτεινόμενου μέτρου. Μπορεί σε επόμενη φάση να διευρυνθεί.


� Όπως προαναφέρθηκε αυτό θα πρέπει να αποτελέσει το αρχικό όριο με προοπτική διεύρυνσης.

